《用元韵答清老》
宋代·王炎

巧匠胸中有全室，能文纸上无脱稿。
老禅善画亦如是，毛锥未脱意行到。
解衣盘薄小经营，蓦然挥洒笔如扫。
我思诗画本一律，众作徒多等蝉噪。
画手无如王右丞，一似诗中杜陵老。
正缘此老襟韵高，工拙奇常无不好。
斲轮妙处不可传，此事难从笔端讨。
由来万法生一心，贯彻精粗无二道。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。